Vuonna 2012 EUIPOlle annettiin asetuksella (EU) N:o 386/2012, jäljempänä ’asetus’, tehtäväksi huolehtia seurantakeskuksesta, jonka nimeksi muutettiin teollis- ja tekijänoikeuksien loukkausten eurooppalainen seurantakeskus, sekä joukko tehtäviä, joiden tarkoituksena on helpottaa ja tukea kansallisten viranomaisten, yksityisen sektorin edustajien ja EU:n toimielinten toimia teollis- ja tekijänoikeuksiin kohdistuvien loukkausten torjunnassa. Nämä tehtävät lisättiin EUIPOn päätehtävään eli EU:n tavaramerkkejä ja malleja koskevien järjestelmien hallinnointiin ja tällaisten oikeuksien rekisteröintiin EU:n tasolla.

EUIPO tarjoaa koulutusta väärentämisen ja piratismin torjuntaan osallistuville lainvalvontaviranomaisille. Koulutus toteutetaan yhteistyössä komission asiaankuuluvien lakien valvonnasta vastaavien yksiköiden, kuten Euroopan petostentorjuntaviraston (OLAF), ja muiden EU:n elinten (kuten CEPOLin, Europolin ja Eurojustin) sekä erilaisten kansallisten ja kansainvälisten viranomaisten ja järjestöjen kanssa. EUIPOn koulutusohjelmalla on korjattu puutteet tarvittavan asiantuntemuksen kehittämisessä. Nykyisin teollis- ja tekijänoikeuksien noudattamisen valvontaa koskevaa koulutusta ei tarjota enää pelkästään tulliviranomaisille. Lisäksi koulutusta saavat poliisiviranomaiset, tuomarit ja syyttäjät, ja osallistujien keskimääräinen tyytyväisyysaste on 97,4 prosenttia.

EUIPO kehitti avoimen menetelmän teollis- ja tekijänoikeuksien loukkausten määrän ja vaikutusten määrittämiseksi. Tämä tehtävä oli olennaisen tärkeä. EUIPO on myös toteuttanut tutkimusta teollis- ja tekijänoikeuksia paljon käyttävien alojen vaikutuksesta talouteen sekä teollis- ja tekijänoikeuksien roolista yritysten tuloksissa. EUIPO on myös antanut arvokasta tietoa muun muassa siitä, missä määrin pk-yrityksillä on teollis- ja tekijänoikeuksia ja mitä vaikeuksia niillä on teollis- ja tekijänoikeuksien täysimääräisessä hyödyntämisessä, sekä kuluttajien ja nuorten käsityksestä teollis- ja tekijänoikeuksista ja heidän suhtautumisestaan väärennöksiin ja piratismiin. EUIPOn laajoja tutkimus- ja julkaisutoimia hyödynnetään sekä EU:n että kansallisen tason päätöksenteossa. Asetuksen mukaiset EUIPOn julkaisut ovat saatavilla verkossa. EUIPOn on kuitenkin parannettava laajan kirjastonsa saatavuutta. Julkaisujen esittäminen ja niiden hakutoiminto eivät tällä hetkellä ole tyydyttäviä.

Tutkimuksen ja julkisen kuulemisen tukemassa arvioinnissa todetaan, että asetus toimii hyvin ja että EUIPO on hoitanut tehtävänsä tyydyttävästi. Arviointi on myönteinen kaikkien viiden kriteerin suhteen, vaikka joitakin parannuksia voidaan vielä tehdä useilla aloilla, kuten esitetään jäljempänä ja yksityiskohtaisemmin liitteenä olevassa komission yksiköiden valmisteluasiakirjassa.

Seurantakeskuksen perustamisen ja asetuksen antamisen myötä saavutetut tulokset eivät olisi olleet mahdollisia ilman EU:n toimia. EUIPOlla on runsaasti asiantuntemusta ja resursseja, mutta myös sidosryhmät sekä eri kansalliset ja EU:n viranomaiset toimittavat sille säännöllisesti tietoja. Itsenäisesti toimivilla jäsenvaltioilla ei ole käytettävissään näin suurta määrää resursseja. Jäsenvaltiot eivät olisi pystyneet hyödyntämään vastaavaa määrää tietoa eivätkä etenkään keräämään ja arvioimaan sitä yhteisesti sovittujen menetelmien mukaisesti. Kansallisilla viranomaisilla ja sidosryhmillä ei olisi käytettävissään yhtä paljon tietoa, välineitä, tietokantoja ja tukea kuin niillä tällä hetkellä on, koska resurssit olisivat hajanaisia eikä käytössä olisi alustaa yhteistyötä ja parhaiden käytäntöjen jakamista varten. Kaikkien asiaankuuluvien osapuolten kokoamisesta EUIPOn ympärille saatu mittakaavaetu mahdollisti joukon aloitteita, joita ei muuten olisi voitu toteuttaa.

EUIPO valmistelee ja panee täytäntöön vuotuiset työohjelmansa yhteistyössä komission yksiköiden kanssa. Näin ollen EUIPOn toiminta täydentää ja tukee komission toimintaa tällä alalla niin tekijänoikeuksien kuin teollisoikeuksien (kuten patenttien, tavaramerkkien, mallien ja maantieteellisten merkintöjen) osalta sekä sisämarkkinoilla, EU:n rajoilla että maissa ja alueilla EU:n ulkopuolella. EUIPO antaa arvokasta tukea useita komission aloitteita varten. EUIPO järjestää esimerkiksi koulutusohjelmia asiantuntijoille, jotka suorittavat teollis- ja tekijänoikeuksiin liittyvää esidiagnostiikkaa, jota komissio tarjoaa innovatiivisten pk-yritysten käyttöön. EUIPO myös tukee komission yksikköjä niiden pyrkiessä helpottamaan oikeudenhaltijoiden ja internetalustojen välistä yhteistyötä väärennösten verkkomyynnin torjumiseksi. EUIPO auttaa komissiota järjestämään tulliviranomaisille tapahtumia, joissa käsitellään väärennösten tuonnin pysäyttämistä. EUIPO myös täydentää komission piratismin torjumiseksi tekemää työtä erilaisten tietokantojen ja välineiden (kuten Agorateka ja orpoteosten tietokanta) avulla. Lisäksi se toteuttaa EU:n rahoittamia teollis- ja tekijänoikeuksia koskevia hankkeita EU:n ulkopuolisissa maissa. EUIPOn julkaisemiin tutkimuksiin viitataan usein EU:n toimintapoliittisissa asiakirjoissa, kuten vuoden 2015 sisämarkkinastrategiassa, vuoden 2016 tekijänoikeuspaketissa, vuoden 2016 startup-aloitteessa sekä vuoden 2017 teollis- ja tekijänoikeuspaketissa. EUIPO on myös mahdollistanut yhteistyön asiaankuuluvien EU:n elinten, kuten Europolin, CEPOLin ja Eurojustin, kanssa erityisesti koulutuksen alalla. Komission yksiköiden ja EUIPOn tiiviillä yhteistyöllä on varmistettu, että EUIPOn toiminta on komission painopisteiden mukaista. On kuitenkin tärkeää, että EUIPO tuo viestinnässään selvästi esiin tällaiset yhteydet sidosryhmiin.

Asetuksen myötä saavutettuja hyötyjä ovat muun muassa teollis- ja tekijänoikeuksien arvoa sekä teollis- ja tekijänoikeuksien loukkausten määrää ja vaikutuksia koskevien objektiivisten, luotettavien ja vertailukelpoisten tietojen saatavuus, teollis- ja tekijänoikeuksien valvontaportaalin kautta saatavilla olevat välineet, lainvalvontaviranomaisille tarkoitetut laajat koulutusohjelmat sekä pysyvä kehys EU:n tasolla koordinoiduille tiedotustoimille. Lisäksi seurantakeskus mahdollistaa tietojen, tietämyksen ja parhaiden käytäntöjen jakamisen, ja sillä on merkittävä rajatylittävää ja monialaista yhteistyötä helpottava verkostovaikutus, joka on syntynyt, kun huomattava määrä viranomaisia ja sidosryhmiä on tehnyt säännöllisesti yhteistyötä vakaassa ja kestävässä yhteistyökehyksessä.

Arvioinnin kokonaistulos on myönteinen. Sekä toimeksisaajan tekemä tutkimus että julkisesta kuulemisesta saatu palaute osoittavat, että EUIPO on osaltaan parantanut teollis- ja tekijänoikeuksien täytäntöönpanoa sekä edistänyt asetuksen tavoitteiden saavuttamista.

Asetuksessa edellytetään, että jäsenvaltiot tiedottavat EUIPOlle teollis- ja tekijänoikeuksien täytäntöönpanoa koskevista toimintalinjoistaan, toimittavat tilastotietoja teollis- ja tekijänoikeuksien loukkauksista ja tiedottavat oikeuskäytännöstä. EUIPO on sopinut jäsenvaltioiden edustajien kanssa menettelystä, mikä on parantanut tilannetta, mutta yleisesti ottaen tietojen kerääminen jäsenvaltioista on edelleen haasteellista erityisesti siltä osin kuin on kyse teollis- ja tekijänoikeuksia loukkaavien tavaroiden takavarikoinnista sisämarkkinoilla sekä oikeuskäytännöstä.

EUIPO on toteuttanut seurantakeskuksen edustajien avustuksella kaikki asetuksen mukaiset tehtävät. Se kehitti avoimia ja objektiivisia menetelmiä ja teki säännöllisesti arvokasta tutkimusta. EUIPOn ja sen kumppaneiden, kuten OECD:n ja Europolin, tuottamia tietoja pidetään tosiseikkoihin perustuvina, objektiivisina, luotettavina ja varmoina. Tämän seurauksena EUIPOn tuottamia tietoja hyödynnetään paitsi valvontaviranomaisten koulutuksessa sekä tiedotusaloitteissa ja ‑kampanjoissa myös täytäntöönpanostrategioissa sekä teollis- ja tekijänoikeuksiin liittyvissä poliittisissa toimissa, kuten pk-yritysten tukemisessa. Lisäksi EUIPO on kehittänyt välineitä, joilla helpotetaan väärentämisen ja piratismin torjuntaa.

EU:hun tuotavien väärennösten määrän kasvu osoittaa, että EUIPOn tehtävät ovat nyt vielä merkityksellisempiä kuin asetusta annettaessa. EUIPOn työ on johdonmukaista innovoinnin, hyvinvoinnin ja työpaikkojen luomisen edistämistä koskevien EU:n yleisten poliittisten tavoitteiden kanssa. Rikollisjärjestöjen harjoittaman väärennösten laittoman valmistuksen ja levittämisen torjunta on myös taistelua kuluttajien terveyden ja turvallisuuden sekä ympäristö- ja sosiaalilainsäädännön noudattamisen puolesta. EU:n lisäarvo EUIPOn työstä on suuri. Kun resurssit ja asiantuntemus on keskitetty yhteen ainoaan elimeen EU:n tasolla, on pystytty saavuttamaan paljon paremmat tulokset kuin pelkästään kansallisella tasolla olisi mahdollista. EUIPOn asetuksen mukaisesti toteuttamat toimet rahoitetaan kokonaisuudessaan EUIPOn omista tuloista, joten niistä ei aiheudu kustannusvaikutuksia EU:n yleiseen talousarvioon. Arvioinnissa todettiin saatavilla olevien tietojen perusteella, että EUIPO on käyttänyt käytettävissä olevia henkilöresursseja ja taloudellisia resursseja tehokkaasti.

Arvioinnissa on myös käynyt ilmi, että parantamisen varaa on. EUIPOn olisi tehostettava toimiaan seuratakseen avoimesti ja kattavasti asetuksen mukaisten toimiensa ja erityisesti tiedotustoimiensa mahdollisia vaikutuksia ja kustannus-hyötysuhdetta. Näin ollen EUIPOn vuosikertomuksissa olisi esitettävä kattava yleiskuva asetuksen soveltamisalaan kuuluvilla aloilla toteutetuista toimista ja saavutetuista tuloksista. EUIPOn olisi pyrittävä ottamaan kansallisten viranomaisten ja muiden sidosryhmien edustajat mukaan asetuksen mukaisten toimiensa suunnitteluun varhaisemmassa vaiheessa. Tämä koskee erityisesti EUIPOn toimintaa EU:n ulkopuolisissa maissa. Arvioinnissa on käynyt ilmi, että sidosryhmien tietoisuus EUIPOn toiminnasta kolmansissa maissa on jossakin määrin puutteellista. On myös tärkeää, että EUIPOn asetuksen mukaisten toimien suunnittelussa ja niitä koskevassa viestinnässä otetaan huomioon teollis- ja tekijänoikeuksien laajempi poliittinen yhteys EU:ssa. EUIPOn toimista erityisesti EU:n ulkopuolisissa maissa on tiedotettava hyvin ja asiaa koskevien komission politiikkojen mukaisesti. EUIPOn arvokkaiden julkaisujen saatavuutta voitaisiin parantaa, koska nykyinen järjestelmä ei ole tyydyttävä. Koska EUIPO toteuttaa jatkuvasti enemmän hankkeita, se ei aina ole onnistunut tuottamaan tuloksia ajoissa. Tämän vuoksi EUIPOn olisi varmistettava, että kullekin sen vuotuisiin työohjelmiin kuuluvalle hankkeelle osoitetaan riittävät resurssit, jotta hanke voisi täyttää sitoumuksensa. Näin EUIPO voi välttyä siltä, että tietyt sovitut toimet viivästyvät resurssien puutteen vuoksi. Lopuksi todettakoon, että tietojen keruu kansallisilta viranomaisilta on edelleen haasteellista, ja siksi EUIPOn olisi jatkettava pyrkimyksiään kannustaa kansallisia viranomaisia jakamaan asiaankuuluvia tietoja asetuksen vaatimusten mukaisesti ja mahdollisuuksien mukaan tuettava jäsenvaltioiden edustajien työtä seurantakeskuksessa tällaisten tietojen keräämisessä kansallisella tasolla.

Arvioinnin yleisenä päätelmänä voidaan todeta, että asetus on saavuttanut tavoitteensa. EUIPOn tiivis yhteistyö seurantakeskuksen jäsenten ja komission yksiköiden kanssa helpottaa EU:n elinten, kansallisten viranomaisten sekä teollis- ja tekijänoikeuksien haltijoiden työtä teollis- ja tekijänoikeuksien valvonnassa.

EUIPOsta on tullut teollis- ja tekijänoikeuksien loukkauksia koskevan huippuosaamisen keskus, joka toimii keskeisenä tiedon lähteenä sekä parhaiden käytäntöjen kehittäjänä ja jakajana sekä EU:ssa että kansainvälisellä tasolla. EUIPO helpottaa ja edistää kansallisten viranomaisten ja oikeudenhaltijoiden välistä yhteistyötä kaikkialla EU:ssa ja osallistuu merkittävällä tavalla teollis- ja tekijänoikeuksia koskeviin komission aloitteisiin sekä EU:ssa että sen ulkopuolella.